Informácia
o poskytnutej podpore do oblasti bývania prostredníctvom Štátneho fondu rozvoja bývania a Programu rozvoja bývania za rok 2004
ÚVOD
Spracovanie „Informácie o poskytnutej podpore do oblasti bývania prostredníctvom Štátneho fondu rozvoja bývania a Programu rozvoja bývania za rok 2004“ vyplýva z uznesenia vlády SR č. 952 z 8. októbra 2003, ktorým bola schválená aktualizácia Koncepcie rozvoja bytovej výstavby. Predmetná koncepcia upravuje, že na financovaní bytovej výstavby a obnovy bytového fondu sa okrem vlastných zdrojov stavebníkov využíva komplexný systém ekonomických nástrojov a ďalšie vytvorené podporné nástroje štátu. Pri rozširovaní a zveľaďovaní bytového fondu pomoc štátu smeruje do
-	hypotekárneho financovania upraveného zákonom č. 483/2001 Z. z. o bankách v znení neskorších predpisov. Podpora zo strany štátu  vo forme štátneho príspevku k úrokovej sadzbe v tejto oblasti je smerovaná len pre fyzické osoby,
-	systému stavebného sporenia upraveného zákonom č. 310/1992 Zb. o stavebnom sporení v znení neskorších predpisov. Do tohto systému sa môžu zapojiť tak fyzické osoby, ako aj právnické osoby. Podpora zo strany štátu vo forme štátnej prémie je smerovaná len pre fyzické osoby,
-	Štátneho fondu rozvoja bývania zriadeného zákonom č. 607/2003 Z. z. Výhodné úvery z tohto systému môžu získať tak fyzické osoby, ako aj právnické osoby pri splnení zákonom stanovených podmienok.
Ďalším vytvoreným podporným nástrojom štátu je systém priamych dotácií realizovaný Ministerstvom výstavby a regionálneho rozvoja SR, a to na 
-	obstaranie nájomných bytov,
-	na prípravu územia a výstavbu technickej vybavenosti,
-	na odstránenie systémových porúch panelových bytových domov.
Pre oživenie bytovej výstavby a vytvorenie podmienok pre obnovu bytového fondu bol uznesením vlády SR č. 344 zo 7. mája 2003 prijatý Program štátnej pomoci rozvoja bytovej výstavby realizovanej formou poskytovania bankových záruk za úvery (ďalej iba „Program záruk“). Vyhlasovateľom programu je Ministerstvo výstavby a regionálneho rozvoja SR a jeho vykonávateľom je Slovenská záručná a rozvojová banka, a.s. Bratislava. 
V súlade s týmito zámermi a možnosťami štátneho rozpočtu boli v roku 2004 vyčlenené do oblasti rozvoja bývania finančné prostriedky v celkovej výške 7 119 400 tis. Sk a ich smerovanie do jednotlivých oblastí bolo nasledovné
-	na štátne príspevky k  hypotekárnym úverom				  745 000 tis. Sk,
-	na štátnu prémiu k stavebnému sporeniu					2 580 000 tis. Sk,
-	bežný transfer pre Štátny fond rozvoja bývania				2 519 400 tis. Sk,
-	bežný transfer na štátnu podporu rozvoja bývania				1 275 000 tis. Sk,
spolu										7 119 400 tis. Sk.

Z uvedených finančných prostriedkov boli v rámci kapitoly Ministerstva výstavby a regionálneho rozvoja SR rozpočtované zdroje bežného transferu pre Štátny fond rozvoja bývania a bežný transfer na štátnu podporu rozvoja bývania realizovaný prostredníctvom Programu rozvoja bývania, t.j. finančné prostriedky vo výške 3 794 400 tis. Sk. 
V priebehu roka 2004 bolo realizovaných viac rozpočtových opatrení, pričom jedným z nich došlo k zmene výšky bežných transferov, a to nasledovne:
										v tis. Sk
Bežný transfer	Pôvodný rozpočet	Rozpočtové opatrenie MF SR	Upravený rozpočet	
		19/2004		
Štátny fond rozvoja bývania	2 519 400	0	2 519 400	
štátna podpora rozvoja bývania	1 275 000	-2 900	1 272 100	
Spolu	3 794 400	2 900	3 791 500	

Z vyššie uvedenej tabuľky vyplýva, že v roku 2004 došlo k zníženiu výšky bežného transferu pre Ministerstvo výstavby a regionálneho rozvoja SR o čiastku 2 900 tis. Sk. 
Z finančných prostriedkov vyčlenených na štátnu podporu rozvoja bývania bola suma 472 100 tis. Sk prevedená na osobitný bežný účet dofinancovania programov MVRR SR za účelom čerpania týchto finančných prostriedkov v roku 2005. Ministerstvo výstavby a regionálneho rozvoja SR požiadalo listom č. 9272/46770-21 z 28.12.2004 o udelenie výnimky z časového použitia. Na základe neoficiálneho stanoviska Ministerstva financií SR bude požiadavka o povolenie výnimky z časového použitia finančných prostriedkov zamietnutá, čím došlo k zníženiu finančných prostriedkov na realizáciu predmetného programu o čiastku 472 100 tis. Sk. Ministerstvo výstavby a regionálneho rozvoja SR pri spracovávaní návrhu rozpočtu na roky 2006-2008 uplatní požiadavku o navýšenie rozpočtu roku 2006 pre Program rozvoja bývania o čiastku 472 100 tis. Sk, ktorá bola v roku 2004 zazmluvnená.	
A. Štátny fond rozvoja bývania
	Činnosť Štátneho fondu rozvoja bývania (ďalej len „ŠFRB“) v roku 2004 bola vykonávaná v súlade so zákonom č. 607/2003 Z. z. o Štátnom fonde rozvoja bývania v znení neskorších predpisov a jeho vykonávacími predpismi. ŠFRB poskytuje štátnu podporu na rozširovanie a zveľaďovanie bytového fondu.
	V roku 2004 bolo ŠFRB doručených 2 322 žiadostí s celkovou výškou požadovanej podpory 4 649 944 000 Sk, z ktorých bola priznaná podpora pre 1 968 žiadostí s celkovým objemom podpory 3 384 748 000 Sk. Podpora nebola priznaná pre 354 žiadateľov, z toho bolo 112 žiadostí vrátených nakoľko nesplnili podmienky pre priznanie podpory, 154 žiadostí bolo vrátených z dôvodu nedostatku finančných zdrojov a 88 žiadostí bolo stornovaných zo strany žiadateľov. Z celkového počtu 1 968 spracovaných návrhov zmlúv, uzavrelo zmluvu 1 966 žiadateľov a 2 žiadatelia vrátili nepodpísané zmluvy.
	K 31. 12. 2004 odstúpil ŠFRB do banky celkom 1 966 zmlúv s celkovou výškou poskytnutej podpory 3 383 048 000 Sk, čím sa podporila výstavba 3 983 nových bytových jednotiek a obnova 1 818 už jestvujúcich bytov. 
V roku 2004 boli celkové príjmy ŠFRB v celkovej výške 4 147 098 767,03 Sk, z toho príjmy zo štátneho rozpočtu predstavovali čiastku 2 519 400 000,00 Sk, mimorozpočtové príjmy tvorené splátkami z poskytnutých úverov predstavovali čiastku 1 581 278 591,58 Sk a príjmy zo zúčtovania so štátnym rozpočtom	46 420 175,45 Sk.
Výdavky ŠFRB k 31. 12. 2004 boli v celkovej výške 3 752 295 584,70 Sk a tvorili ich:
- výdavky na správu ŠFRB 	17 965 298,50  Sk,
- výdavky na bankové služby	6 300 000,00  Sk,
- výdavky na podpory rozvoja bývania	3 389 356 000,00  Sk,
- výdavky súvisiace s prijatím úverov	307 405 527,44  Sk,
- prevod prostriedkov súvisiacich so zúčtovaním 
mimorozpočtových prostriedkov	70 258,00  Sk,
- výdavky súvisiace s odvodom prostriedkov do štátneho rozpočtu	31 198 500,76  Sk.
Rozdiel vo výdavkoch na podpory rozvoja bývania v celkovej čiastke vyššej o 6 308 000 Sk oproti poskytnutým podporám na rozvoj bývania za rok 2004 vyplýva z rozdielneho vykazovania upraveného Ministerstvom financií SR, keď za výdavok sa považujú finančné prostriedky, ktoré sú pripísané na účty dlžníkov.
Z celkovej poskytnutej podpory 3 383 048 000 Sk, bola pre účel výstavby bytu v rodinnom dome priznaná podpora 1 152 473 000 Sk, t. j. 34,06 % a pre účel výstavba obecného nájomného bytu 1 619 200 000 Sk, t. j. 47,86 %. Z celkového počtu 3 983 podporených nových bytových jednotiek bolo v účele výstavba bytu v rodinnom dome podporených 1 429 bytov, t. j. 35,87 % a v účele výstavba obecného nájomného bytu bolo 2 128 bytov, t. j. 53,42 %. Z celkového počtu 1 966 zmlúv, ktoré ŠFRB odstúpil do banky, bolo 1 813 zmlúv s fyzickými osobami, t.j. 92,21 % a 153 zmlúv s právnickými osobami, t. j. 7,79 %.
Podrobný prehľad o výške podpory pre jednotlivé účely je uvedený v nasledovnej tabuľke.
Účel/Program	Počet zmlúv	Výška podpory v tis. Sk	z toho	Počet bytov	
			úvery	nenávratné príspevky	nová výstavba	obnova	
Výstavba bytu v bytovom dome	358	265 668	265 668	0	400		
Výstavba bytu v rodinnom dome	1 429	1 152 473	1 151 693	780	1 429		
Výstavba zariadení sociálnych služieb	0	0	0	0	0		
Kúpa novostavby bytu	26	22 749	22 749	0	26		
Obnova bytovej budovy	40	322 958	322 958	0	0	1 818	
Výstavby obecných nájomných bytov	108	1 522 921	1 522 921	0	2 004	0	
Výstavba bytov v súvislosti s významnými investíciami	5	96 279	96 279	0	124	0	
Spolu	1 966	3 383 048	3 382 268	780	3 983	1 818	

Z pohľadu krajov najvyššia podpora smerovala do Žilinského kraja, a to vo výške 878 580tis. Sk, kde sa podporila výstavba 789 bytov a obnova 1 339 bytov. Najnižší objem podpory bol poskytnutý Banskobystrickému kraju, a to vo výške 182 041 tis. Sk, kde bola podporená výstavba 233 bytov a obnova 61 bytov. Podrobný prehľad o výške poskytnutej podpory podľa krajov je uvedený v nasledovnej tabuľke.
Kraj	Počet zmlúv	Výška podpory v tis. Sk	z toho	Počet bytov	
			úvery	nenávratné príspevky	nová výstavba	obnova	
Bratislavský	311	313 696	313 696	0	375	32	
Trnavský	308	492 725	492 725	0	582	0	
Trenčiansky	220	383 972	383 832	140	504	0	
Nitriansky	190	533 767	533 567	200	712	2	
Žilinský	453	878 580	878 420	160	789	1 339	
Banskobystrický	108	182 041	181 861	180	233	61	
Prešovský	238	378 923	378 823	100	523	132	
Košický	138	219 344	219 344	0	265	252	
Spolu SR	1 966	3 383 048	3 382 268	780	3 983	1 818	
	V prílohe je uvedený prehľad o poskytnutej podpore do jednotlivých okresov, ktorého súčasťou je aj prepočet podpory na obyvateľa.

B. Program rozvoja bývania
V rámci Programu rozvoja bývania o poskytnutí podpory rozhoduje Ministerstvo výstavby a regionálneho rozvoja SR. Pri rozhodovaní postupuje v súlade s Programom rozvoja bývania schvaľovaným vládou SR. Pre rok 2004 bol Program rozvoja bývania schválený uznesením vlády SR č. 45 z 21. januára 2004 a uznesením vlády SR č. 97 zo 4. februára 2004. V nadväznosti na predmetné uznesenia boli legislatívne upravené podmienky pre poskytovanie podpory, a to prijatím 
-	smernice Ministerstva výstavby a regionálneho rozvoja Slovenskej republiky č. 2/2004, ktorou sa určujú pravidlá pre poskytovanie dotácií na obstarávanie nájomných bytov,
-	smernice Ministerstva výstavby a regionálneho rozvoja SR číslo 3/2004, ktorou sa určujú pravidlá pre poskytovanie dotácií na prípravu územia a na výstavbu technickej vybavenosti,
-	smernice Ministerstva výstavby a regionálneho rozvoja Slovenskej republiky č. 4/2004, ktorou sa určujú pravidlá pre poskytovanie dotácií na odstránenie systémových porúch bytových domov.
	V roku 2004 bolo podporených 406 stavieb s dotáciou vo výške 1 026 720,1 tis. Sk. Nižší objem priznanej podpory vyplýval z povinnosti zabezpečiť plnenie záväzkov zo zmlúv uzatvorených v prechádzajúcich rokoch.
	V priebehu roku 2004 bola poskytnutá podpora na  
a)	133 bytových stavieb so 2 540 obecnými nájomnými bytmi, pričom štruktúra podľa krajov je nasledovná:
Kraj	Počet stavieb	Počet bytov	Výška dotácie (v tis. Sk)	
Bratislavský	5	164	58 750,00	
Banskobystrický	10	149	45 375,67	
Košický 	7	154	48 310,81	
Nitriansky	25	506	129 163,18	
Prešovský 	23	562	190 607,60	
Trenčiansky 	15	306	88 464,89	
Trnavský	23	280	91 064,00	
Žilinský	25	419	125 943,40	
Spolu SR	133	2 540	777 679,55	

	V rámci uvedeného počtu bytových stavieb bolo podporených 15 bytových stavieb realizovaných v rómskych osadách, ktorými sa podporila výstavba 345 bytov. Štruktúra podľa jednotlivých krajov je nasledovná:
Kraj	Počet stavieb	Počet bytov	Výška dotácie (v tis. Sk)	
Banskobystrický	1	6	2 705,18	
Košický 	1	18	3 559,00	
Prešovský 	12	303	129 063,30	
Žilinský	1	18	7 964,70	
Spolu SR	15	345	143 292,18	

b)	130 stavieb technickej vybavenosti, ktorými sa podporila výstavba, resp. užívanie 2 304 bytov, pričom štruktúra dokončovania bytových stavieb podľa krajov je nasledovná:
Kraj	Počet stavieb	Počet bytov	Výška dotácie (v tis. Sk)	
Bratislavský	8	291	9 787,60	
Banskobystrický	10	167	11 748,28	
Košický 	13	253	11 825,84	
Nitriansky	17	324	20 379,00	
Prešovský 	27	272	44 736,72	
Trenčiansky 	13	318	15 856,47	
Trnavský	22	327	14 480,76	
Žilinský	20	352	18 782,35	
Spolu SR	130	2 304	147 597,02	

	V rámci uvedeného počtu bytových stavieb bolo podporených 20 stavieb technickej vybavenosti realizovaných v rómskych osadách. Štruktúra podľa jednotlivých krajov je nasledovná:
Kraj	Počet stavieb	Počet bytov	Výška dotácie (v tis. Sk)	
Banskobystrický	1	6	258,45	
Košický 	1	18	714,00	
Prešovský 	17	104*)	36 224,80	
Žilinský	1	18	547,50	
Spolu SR	20	146	37 744,75	

Vysvetlivka:
*) Nižší počet podporených bytov vyplýva z toho, že z celkového počtu 17 stavieb v Prešovskom kraji, išlo v 14 prípadoch o stavby technickej vybavenosti do rómskej osady, kde sa dotácia neurčuje k počtu bytov ale k počtu obyvateľov.

c)	143 stavieb s odstránením systémových porúch na 6 780 bytoch
Kraj	Počet stavieb	Počet bytov	Výška dotácie (v tis. Sk)	
Bratislavský	34	1 776	36 425,21	
Banskobystrický	22	888	15 857,27	
Košický 	7	488	12 400,49	
Nitriansky	28	1 240	15 064,12	
Prešovský 	11	528	3 695,31	
Trenčiansky 	23	903	7 682,03	
Trnavský	1	36	751,60	
Žilinský	17	921	9 853,10	
Spolu SR	143	6 780	101 729,13	

C. Program záruk
V štátnom rozpočte na rok 2004 boli na realizáciu programu záruk vyčlenené finančné prostriedky vo výške 10 mil. Sk. V súlade so zmluvou o zverení uzatvorenou so Slovenskou záručnou a rozvojovou bankou, a.s. bolo možné rozhodovať o poskytnutí bankovej záruky za úvery smerujúce do rozvoja bývania aj zo záručného fondu vytvoreného z prostriedkov zverených banke v predchádzajúcich rokoch. 
Oprávnené projekty, ktoré je možné realizovať podľa programu záruk, sú projekty na výstavbu bytov alebo dostavbu rozostavaných bytov, projekty na výstavbu a dokončenie vodovodu, kanalizácie vrátane ČOV, komunikácií, plynu a elektrickej energie a projekty na opravu, modernizáciu a rekonštrukciu spoločných častí, zariadení a príslušenstva bytových domov.
V žiadostiach, ktoré boli prijaté v roku 2004, sa realizovali len projekty smerujúce na opravy, modernizácie, resp. rekonštrukcie spoločných častí, zariadení a príslušenstva bytových domov. Príjemcami pomoci boli zväčša spoločenstvá vlastníkov bytov a nebytových priestorov. 
V roku 2004 bolo doručených 226 žiadostí o poskytnutie bankovej záruky za úver a banková záruka bola požadovaná vo výške 292 014 801 Sk. Z uvedeného počtu predložených žiadostí bolo schválených 210 žiadostí o poskytnutie bankovej záruky v celkovom objeme 273 435 896 Sk, čím bola podporená obnova 8 364 bytov. Všetky úvery boli poskytnuté s maximálnou lehotou splatnosti, t.j. 10 rokov. Výška bankovej záruky za úver na byt sa pohybovala od 4 225 Sk do 166 667 Sk. Rozhodujúci podiel však predstavovali bankové záruky za úvery do 50 000 Sk na byt. Podrobnejší prehľad je v nasledujúcej tabuľke:
Banková záruka za úver na byt	Počet	Kumulatív	
do 10 000 Sk  	13	13	
10 000 – 20 000 Sk	41	54	
20 000 – 30 000 Sk	49	103	
30 000 – 40 000 Sk	51	154	
40 000 – 50 000 Sk	25	179	
50 000 – 70 000 Sk	20	199	
70 000 – 100 000 Sk	7	206	
nad 100 000 Sk	4	210	
	210		
Slovenská záručná a rozvojová banka, a.s. poskytuje bankové záruky za úvery poskytnuté komerčnými bankami. V roku 2004 poskytli spoločenstvám vlastníkov a správcovským spoločnostiam stavebné úvery Prvá stavebná sporiteľňa, a.s., Československá obchodná banka, a.s., Všeobecná úverová banka, a.s., Istrobanka, a.s., Ľudová banka, a.s., OTP Banka, a.s., Tatrabanka, a.s., HVB Bank, a.s., a Wüstenrot stavebná sporiteľňa, a.s.